Mi ara tzerweḍ axeddim n Muḥya ad twaliḍ deg snat n tirawin-nni d-yessazreg ,tid-nni dyekkes seg timawit tamensayt yiwet qarren-as « Akken qqaren medden », tayeḍ d kra n tneqqisin timezyanin iwumi qqaren « Tiqdimin », deg-sent ad twaliḍ amek i asentibeddel, amek itent-yessekcem deg tallit yettidir, ibeddel ayen i asent-id-yezzin, am wakken deg tallitis i la d-ḍerrunt. Deg snat tirawin-agi ad twaliḍ asebɣer n yiger n wawal yessemres umeskar, ad twaliḍ acḥal d awal n teqbaylit iwumi yerra tudert, amek i yezmer ad yessuffeɣ acḥal d amerḍil ur teḥwaǧ ara tutlayt.